“O'zbektelekom” 13 mlrd so'mlik tenderni o'ziga tegishli korxonaga “topshirdimi”?

“Etender” portalida 12 aprel kuni “O'zbektelekom” aktsiyadorlik kompaniyasi tomonidan o'tkazilgan umumiy qiymati 13 milliard 323 million so'mlik 2 ta tender haqida ma'lumot joylandi. Tenderlar 1 aprel kuni o'tkazilgan.
Birinchi tender shartlariga ko'ra, g'olib monitoring, telekommunikatsiya elementlari va uyali aloqa tayanch stantsiyalarining infratuzilmasini ma'muriylashtirishi va ularga texnik xizmatlar ko'rsatishi kerak bo'lgan. Ushbu tender 6 milliard 573 million so'mga baholangan.
Ikkinchi tender shartlarida esa energiya ta'minotining vaqtinchalik muqobil manbasini ta'minlash xizmatlarini bajarish ko'rsatilgan. Ushbu tender qiymati 6 milliard 750 million so'mga baholangan.
Ma'lum qilinishicha, ushbu loyiha O'zbekiston hududini sifatli aloqa bilan ta'minlash maqsadida UzMobile tarmog'i infratuzilmasi, GSM/UMTS/LTE va CDMA standartlariga xizmat ko'rsatish sifatini oshirishga qaratilgan.
Tenderda uchta mas'uliyati cheklangan jamiyat ishtirok etgan:
“O'zbektelekom” tomonidan o'tkazilgan ushbu ikki tenderning ikkalasida ham kompaniyaga tegishli “Granit” MChJ g'alaba qozondi.
Protokolga asosan, nega aynan shu korxona g'alaba qozongani tushunarsiz. Hujjatga ko'ra tender eng kam narx taklif etgan g'olibni aniqlash asosida o'tkazilgan, ammo ikkala tenderda ham hech bir korxona narxni bir so'm ham tushirmagan.
Odatda bunday qiymatdagi tenderlarda korxonalar tenderni yutib olish uchun narxni 10 milliondan 100 milliongacha, ba'zida bundan-da ko'proqqa tushiradi. Ammo ushbu holatda narxlar umuman o'zgarmagan.
Bundan tashqari, tender komissiyasi ishtirokchilarni 6 ta mezon (mezonlar bilan tanishish) bo'yicha 100 balli tizimda baholaydi. G'olib aynan shu ballar orqali aniqlanadi. Ammo “O'zbektelekom”ning tender komissiyasi xulosalariga ko'ra, barcha korxonalar 100 ball to'plagan. Lekin tenderlarni aynan kompaniyaga tegishli “Granit” MChJ hech qanday tushuntirishlarsiz qo'lga kiritgan.
“Bugun.uz” jurnalisti “O'zbektelekom” axborot xizmati bilan 13 aprel soat 15:56 da aloqaga chiqib, ushbu holat yuzasidan izoh so'radi. Soat 16:28 da axborot xizmati vakili jurnalist bilan bog'lanib, quyidagi izohni berdi:
“Barcha tenderlar o'rnatilgan tartibda, O'zbekiston qonunchiligi bo'yicha amalga oshirilgan”, deyiladi kompaniya izohida. Ammo bu orada — soat 16:10 va 16:12 da “Granit” MChJ to'satdan protokolni bekor qildi, uning o'rniga shu zahoti asosiy faoliyatiga ko'ra qurilish ishlari bilan shug'ullanuvchi “Bramis Partners” g'olib deb topildi.
Qizig'i, avvalgi protokolga* ko'ra, g'olib “Granit” MChJ zaxira g'olibi “Bramis Partners” bo'lgan bo'lsa, hozirda ikkala pozitsiyada ham “Bramis Partners” MChJ ko'rsatilgan. Narxlar va ballar o'zgartirishsiz qoldirilib, shunchaki g'olib korxona nomi o'zgartirilgan.
“Bugun.uz” jurnalistining to'satdan kiritilgan o'zgarishlar bo'yicha so'roviga javoban “O'zbektelekom” axborot xizmati vakili ma'lumotga ega emasligini qayd etdi.
Ma'lumotga ko'ra, “O'zbektelekom” aktsiyadorlik jamiyatining 96,23 foiz aktsiyasi Moliya vazirligiga tegishli xisoblanadi.
*Bugun.uz tahririyatida “Granit” mas'uliyati cheklangan jamiyati g'olib deb topilgan protokol mavjud.